钦定古今图书集成/方舆汇编/职方典/第1323卷 > 南雄府祠庙考 府志
## 钦定古今图书集成/方舆汇编/职方典/第1323卷 > 南雄府祠庙考 府志

本府。〈保昌县附郭。〉

山川坛　在州案山麓。明洪武己酉，知府李廷贵建。正德甲戌，知府李吉修。

社稷坛　宋在州案山侧，兵毁。绍兴中，知州卢楚迁南市。庆元庚申，知州宋价取其地为凌江馆，移河南闻韶亭下，教授朱仲河记。明洪武己酉，知府李廷贵建于城西北四里。嘉靖甲午，知县刘嶅迁北关外晓真寺故址。郡厉坛　在小北门外，明洪武己酉，知府李廷贵建。正德甲戌知府李吉修。

张文献公庙　一在儒学讲堂东。宋嘉熙己亥，教授翁甫建，《自记》。宝佑丙辰，教授赵若铦迁学西，《自记》。明宣德甲寅，通判郑建修。正统丁卯，知府郑述修。成化丙申，知府江璞迁大中书院西。弘治戊申，知府林符迁七松堂。嘉靖癸未，知府黄伟迁关王庙，丙戌，知府伍箕迁“率性社学” ，即旧东岳庙。今俱废。

皇清康熙癸卯，知府陆世楷建“天峰书院”与王文成。

合祠，春秋致飨焉。一在梅岭云封寺，元至正丁酉，达鲁花赤密里沙建，宣文阁监书博士金华王馀庆记。明成化癸卯，知府江璞迁寺后。正统壬申，知府张嵿修。嘉靖丙午，巡抚张岳修。

皇清顺治间，南安副将董大用重修。

四先生祠　在儒学东。宋宝庆丁亥，教授陈应龙建，以祀周、程、程、朱四先生。

萧使君祠　在斗城北隅。宋皇祐间建，以祀知州萧渤，今废。

潘太守祠　在儒学。宋绍圣间建，以祀知府潘遘，今废。

梁侯祠　在城东一百二十里大黄团。宋嘉定间建，以祀戍将梁满。今废。

忠孝祠　在县后。宋嘉定间建，以祀知州赵善偰父子及参军黄枢。明正德乙亥，知府李吉迁府学右梵云寺。嘉靖癸丑，知府丘道隆迁德政社学。

黄太守祠　在云封市西。宋端平乙未建，以祀知州黄𡷫，今废。景德祠　在府学。旧名“忠义” ，以祀知州刘实，岁久倾圮。嘉靖壬寅，知府胡永成即大中书院隙地重修，并祀知府江璞，今废。

阳明祠　：在东义仓前，即正学书院，今废。知府陆世楷移祀于天峰书院。

忠节祠　旧在东关门外，以祀宋韶州佥判丘必明，岁久，废为社学。明嘉靖癸巳，虔抚钱宏、唐胄先后檄本府重修。甲午，知府何岩即旧址改建，仍岁免其子姓人二丁祭田二十二亩徭差。德星祠　在府南门右，以祀知府周南。万历丙戌，知府周保将各废祠并入德星祠合飨。今废。张公祠　在府学前，以祀知府张斯盛。

府城隍庙　旧在南门内。明洪武庚戌，知府叶景龙迁县西。隆庆丁卯，知府周思久修复。

皇清毁于兵，顺治庚寅，知府郑龙光重建。己亥，知府

陆世楷修，康熙癸卯，增建寝殿。

县城隍庙　在县治西。明洪武庚戌，知府叶景龙修。嘉靖癸亥，知县杨士中修。

皇清顺治知县闵三元修。

关帝庙　在宾旸门外。明万历辛卯，同知王应麟修建。

皇清顺治丁酉，副将毕科重修。

旗纛庙　在千户所西。明洪武戊申，指挥王玙建。永乐己亥，千户李荣修。正统乙丑，千户李纯修，今废。

五忠侯庙　按《明一统志》：“在府城西北一里，宋绍定中建。” 五侯，谓周、刘𬬮及二锺，亡其名，俱洪州人。嘉定中，李原窃发，郡守赵善偰祷于祠下，贼遂遁，境赖以安，赐额曰“孚应。” 正统十一年重修。

何公庙　按《明一统志》：“在府城东三十里，亡其名，后周时为广东参军，往征南海，死于贼，乡人为立祠。宋熙宁间，赠侍御清海军使。”

严塘庙　按《明一统志》：“在府城北六里，后周时陈将军讨南海贼，战死，人为立庙。洪武中重建。” 始兴县

社稷坛　在西门外二里。明洪武己酉，知县张仕国建。

山川坛　在东门外一里。明洪武己酉，知县张仕国建。

邑厉坛　在北门外二里。明洪武己酉，知县张仕国建。按《县志》，在城东五里官山。

唐张文献公祠　“在旧学讲堂东。宋嘉定己卯，知县赵彦偃建。明正统丁卯，训导黄绶修。嘉靖甲申，知县高辅即文献公书堂遗址，构祠八楹，置祭田一十八亩。”

宋十大夫祠　在旧学讲堂西，与文献祠同时建。按《丁酉志》称“十大夫者，许彦博父子同显，邓戒、邓辟兄弟并贵，许牧以八行举甲科，邓酢、万言至秘阁，同时锦旋，闾里盛事，故祠之。”

谭公祠　在旧学址右，以祀宋谭焕。明万历壬辰，知县蒋希禹奉文改建于墨江书院之前、元气坊之后。今移于社学右、训导署左。

杨公祠　在儒学右，明万历辛卯建，以祀知县杨大润。

萧公祠　在县治左。明崇祯己卯建，以祀知县萧琦。

钱公祠　即旧《岭南道》基址。

皇清顺治戊戌建，以祀知县钱升。

杨守府祠　在东门外元妙观门侧，以祀守备杨。按崇祯辛未，流寇破城，邑令被执以去，杨领兵血战，突围而死，故祠之。

歇马庙　在县西三十里。

城隍庙　在县治东。明洪武庚戌，知县张仕国建。正统乙丑，典史侯䌹修。

关王庙　在城北。先是，知县胡寅贤祀神于南城，鼓楼寻毁。迁元妙观，亦如之。万历丁丑，知县杨应隆迁之城北，遂少火灾。癸巳，知县蒋希禹捐俸修葺，庙貌一新焉。

五显庙　在县西南。明洪武二年建。正统丙寅，典史侯䌹，嘉靖丙申，知县汪庆舟修。

皇清戊戌，知县钱升修。凡遇大水，邻居深数尺，独此。

庙浮出水上，相传为古“钓鱼台。”

九姑庙　按《县志》，在九姑山下。

曹公庙　按《县志》，在罗所。

麻公庙　按《县志》，在南塘。